Diari Oficial de la Generalitat Valenciana


Sumari del DOGV 5220, del 16-03-2006 (2006/2830)

ORDE de 27 de gener de 2006, de la Conselleria de Cultura, Educació i Esport, per la qual es convoca concurs públic per a atorgar beques de personal en tecnologies de la informació i la comunicació aplicades a l'educació en la Conselleria de Cultura, Educació i Esport, per a l'any 2006.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5220

Data del DOGV
:   16-03-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/2830


Data del document
:   27-01-2006

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * ajuda pública
    * professió de la informàtica
    * assignació per estudis
    * suport econòmic

ORDE de 27 de gener de 2006, de la Conselleria de Cultura, Educació i Esport, per la qual es convoca concurs públic per a atorgar beques de personal en tecnologies de la informació i la comunicació aplicades a l'educació en la Conselleria de Cultura, Educació i Esport, per a l'any 2006. [2006/S2830]  
La Conselleria de Cultura, Educació i Esport a través de la Direcció General d'Arxius i Innovació Tecnològica exercix les funcions relacionades amb la innovació tecnològica i la seua aplicació dins l'àmbit d'actuació de la Conselleria, el desenvolupament d'aplicacions i projectes informàtics, l'organització administrativa, la gestió i el suport tecnològic als centres dependents del departament, així com l'elaboració dels criteris i programació de l'adquisició i l'ús dels béns i servicis informàtics.   
La Direcció General d'Arxius i Innovació Tecnològica, en compliment de l'article 27 del Reglament Orgànic i Funcional de la Conselleria de Cultura, Educació i Esport, regulat pel Decret 183/2004, d'1 d'octubre, té com una de les seues principals funcions potenciar, desenvolupar i aplicar les noves tecnologies en l'àmbit de l'educació, la cultura i l'esport.  
La Direcció General d'Arxius i Innovació Tecnològica exercirà les funcions previstes en l'article 76 de la Llei de Govern Valencià i en particular les onze que queden especificades en el Decret 183/2004.  
De les onze detallades en tal decret, en ressenyem:  
. Potenciar, desenvolupar i aplicar les noves tecnologies en l'àmbit de l'educació, la cultura i l'esport.   
. Dissenyar els sistemes d'informació tècnica, així com elaborar, promoure i dirigir la implantació dels projectes informàtics, la creació i manteniment de les aplicacions informàtiques i l'assessorament i suport informàtic als centres del departament, en coordinació amb el centre directiu competent en matèria de modernització i racionalització.  
Esta Direcció General d'Arxius i Innovació Tecnològica, entre altres activitats i per tal d'aconseguir els objectius que deriven de les funcions especificades més amunt, pretén:  
. Propiciar, desenvolupar i mantindre activitats conjuntes de difusió, implantació, ús, assessorament i formació de les noves tecnologies en els centres docents de la Comunitat Valenciana, en tots els nivells educatius: infantil, primària, ESO, batxillerat, FP.  
. Conjugar innovació educativa i innovació tecnològica, donant suport tecnològic als projectes d'innovació, grups de treball, projectes de formació en centres, projectes europeus didàctics, projectes d'implantació de sistemes de qualitat educativa en centres docents, projectes d'atenció a la diversitat i necessitats educatives especials específiques (NEE).  
. Projectar ferramentes de treball col·laboratiu, gestió del coneixement, repositori de recursos educatius, accés als recursos en xàrcia: informatius, formatius, llibres electrònics, navegació guiada, lliure, multimèdia, interactiva..., entre els col·lectius de professorat i alumnat de la Comunitat Valenciana.  
Per tot això, seria convenient l'adscripció, a l'Àrea d'Informàtica, Organització i Innovació Tecnològica de la Direcció General d'Arxius i Innovació Tecnològica, de becaris que col·laboren i realitzen pràctiques amb les webs orientades a la gestió de continguts i aplicacions que permeten el treball de col·laboració entre els centres educatius, tal com recull el Decret 108/1992, de 6 de juliol, del Govern Valencià (DOGV 16.07.92).  
Fent ús de les facultats que em conferix l'article 35 de la Llei de la Generalitat Valenciana 5/1983, de 30 de desembre, de Govern Valencià,  
Ordene  
Primer  
Convocar concurs públic per a la concessió de beques de formació de personal en tecnologies de la informació i la comunicació aplicades a l'educació que col·laboren i realitzen pràctiques amb les webs orientades a la gestió de continguts i aplicacions que permeten el treball de col·laboració entre els centres educatius.  
Així mateix, s'aproven les bases per què es regix esta convocatòria, incloses com a annex I, així com el model de sol·licitud, que figura en l'annex II, la declaració responsable, annex III, i la cessió de drets de la propietat intel·lectual, annex IV.  
Segon  
Les beques es concediran a càrrec de l'aplicació pressupostària 67.91.86.984.33, capítol IV, línia codi comptable T5903000, per un import màxim de 108.000 € del pressupost de la Generalitat Valenciana per a l'any 2006.   
Disposicions finals  
Primera  
Es delega en la directora general d'Arxius i Innovació tecnològica la facultat de resoldre la concessió d'estes beques i se l'autoritza perquè, en l'àmbit de les seues competències, adopte les mesures necessàries per al desenvolupament i aplicació d'esta orde.  
Segona  
La present orde produirà efectes des del dia de la publicació en el Diari Oficial de la Generalitat Valenciana.  
De conformitat amb els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra la present orde, que posa fi a la via administrativa, es pot interposar recurs potestatiu de reposició o plantejar directament recurs contenciós administratiu, en els termes i davant els òrgans que s'indiquen a continuació:  
a) El recurs de reposició, davant la Conselleria de Cultura, Educació i Esport en el termini d'un mes des de l'endemà de la publicació.  
b) El recurs contenciós administratiu, davant el Tribunal Superior de Justícia de la Comunitat Valenciana en el termini de dos mesos des de l'endemà de la publicació.  
València, 27 de gener de 2006  
El conseller de Cultura, Educació i Esport  
Alejandro Font de Mora Turón  
Annex I  
Bases  
U. Objecte  
L'objecte de la convocatòria és la concessió de 12 beques per a la col·laboració i la realització de pràctiques amb les webs orientades a la gestió de continguts i aplicacions que permeten el treball de col·laboració entre els centres educatius.  
Dos. Import  
L'import mensual de cada beca al llarg de tot el període de gaudi és d'un màxim de 1.000 euros. Esta quantitat estarà subjecta a les retencions que siguen procedents, de conformitat amb el Reial Decret 1.775/2004, de 30 de juliol (Boletín Oficial del Estado de 4 d'agost).   
Tres. Requisits  
Les beques s'adjudicaran per concurs entre els aspirants que reunisquen els següents requisits amb anterioritat a la finalització del termini de presentació de la instàncies, així com els exigits en l'article 13.2 i 3 LGS, i els acrediten documentalment:  
a) Tindre nacionalitat espanyola o ser nacionals d'algun altre estat membre de la Unió Europea.   
b) Estar en possessió d'alguna de les titulacions següents: llicenciatura o diplomatura en Informàtica.  
Estes beques són incompatibles amb altres que pogueren concedir-se per a la mateixa o semblant activitat, i amb qualsevol tipus de relació laboral que supere les 15 hores de treball setmanal.  
Quatre. Termini i formalització de les sol·licituds  
Les sol·licituds, annex II, acompanyades de la documentació, es presentaran en el termini de vint dies hàbils a partir de l'endemà del dia de publicació de la present orde en el Diari Oficial de la Generalitat Valenciana.  
La documentació a presentar pels aspirants serà la següent:  
a) Sol·licitud, que s'ajustarà al model que s'indica en l'annex II.  
b) Fotocòpia compulsada del DNI o NIE.  
c) Currículum, amb una exposició dels mèrits acadèmics i professionals, així com una relació dels treballs i publicacions sobre temes connexos amb l'objecte de la beca. Tota la documentació haurà de ser original o estar degudament confrontada, requisit sense el qual no serà tinguda en compte. Els certificats, tant de formació com de treball o pràctiques, hauran de detallar el nombre d'hores, dies o mesos de formació o activitat.  
d) Així mateix els participants, abans de la finalització del termini de presentació de sol·licituds, hauran de complir els requisits establits en els articles 11 i 13.2 de la Llei 38/2003, de 17 de novembre, General de Subvencions (BOE 18.11.2003). Hauran d'acreditar els requisits per mitjà de declaració responsable, tal com preveu l'article 13.7 de la dita llei. Per a això podran utilitzar el model que figura en l'annex III.  
e) Formulari de cessió dels drets de la propietat intel·lectual, annex IV.  
Només seran computats els requisits que s'acrediten en data anterior a la data de formalització de les sol·licituds.  
Les sol·licituds es presentaran preferentment en el Registre General de la Conselleria de Cultura, Educació i Esport, i en les direccions territorials de Cultura, Educació i Esport. També es podran presentar en les oficines de correus, sempre que siga en sobre obert i seguint el procediment establit en l'article 31 del Reglament aprovat pel Reial Decret 1.829/1999, de 3 de desembre, que regula la prestació de servicis postals (BOE de 31 de desembre de 1999), o en qualsevol altre lloc dels que indica l'article 38 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú.  
Segons l'article 71 de la Llei 30/1992, de 26 de novembre, de Règim Jurídic de les Administracions Públiques i de Procediment Administratiu Comú, si la sol·licitud no reunix els requisits assenyalats en l'article 70 d'eixa llei, i els exigits per la present orde, es requerirà el sol·licitant perquè, en el termini de deu dies, esmene la falta o aporte els documents preceptius. Si no ho fa, es tindrà per desistit de la seua petició, prèvia resolució que haurà de ser dictada en els termes previstos en l'article 42 de la Llei 30/1992, mencionada anteriorment.  
Cinc. Duració de la beca  
Les beques tindran l'inici a partir de la resolució de la convocatòria i finalitzaran el 31 de desembre del 2006.  
Sis. Comissió de valoració i resolució de la convocatòria  
El Servici d'Informàtica, Organització i Innovació Tecnològica es constituïx com l'òrgan instructor de la present convocatòria.  
a) Per a la valoració dels mèrits dels sol·licitants es constituïx una comissió qualificadora integrada per:  
Presidenta: la directora general d'Arxius i Innovació Tecnològica o persona en qui delegue.  
Vocals: dos funcionaris tècnics de la Direcció General d'Arxius i Innovació Tecnològica. Un d'ells actuarà com a secretari amb veu i vot.  
b) La comissió qualificadora disposarà de facultats per a realitzar per mitjà dels seus membres totes les comprovacions necessàries per a la qualificació dels mèrits adduïts, així com per a realitzar una prova pràctica o entrevista si ho creu oportú.  
c) Una vegada finalitzada la corresponent valoració dels expedients de cada un dels aspirants, la Comissió Qualificadora formularà la proposta de resolució. La Direcció General d'Arxius i Innovació Tecnològica resoldrà l'adjudicació de les beques en el termini de tres mesos des que tinga efectes la present orde. La resolució es publicarà en el Diari Oficial de la Generalitat Valenciana, segons l'article 18 LGS.   
d) L'efecte que produirà el silenci administratiu, si transcorre el termini sense que s'haja dictat i publicat la resolució corresponent, és desestimatori de la sol·licitud.  
Així mateix, la Direcció General d'Arxius i Innovació Tecnològica podrà resoldre que les beques de formació siguen declarades desertes si, a parer seu, no hi ha concursants amb mèrits suficients per a l'adjudicació.  
Set. Barem a aplicar  
Les condicions de mèrit avaluables per la comissió qualificadora i les puntuacions a atorgar són les següents:  
a) Expedient acadèmic personal, de 0 a 4 punts.  
b) Mèrits relacionats amb la matèria objecte d'esta convocatòria que puguen al·legar-se, de 0 a 10 punts.  
c) Acreditació de coneixements de valencià, de 0 a 2 punts.   
d) Domini oral i escrit de l'idioma anglés, de 0 a 2 punts.  
e) Altres idiomes comunitaris, de 0 a 1 punt.  
f) Altres titulacions que no constituïsquen requisit per a la concessió de la beca, màxim 1 punt:  
. Títol de doctor, 1 punt.  
. Títol de llicenciat o equivalent, 0,7 punts.  
. Diploma universitari o equivalent, 0,5 punts.  
Les sol·licituds que no obtinguen un mínim de deu punts en l'avaluació general seran desestimades tant per a la concessió de les beques com per a ser tingudes en compte a l'elaborar les llistes d'espera.  
Huit. Obligacions dels beneficiaris  
Són obligacions dels beneficiaris:  
a) Realitzar la formació i les tasques que els siguen encomanades, que tinguen relació amb l'objecte de la beca.  
b) El sotmetiment a les actuacions de control financer que corresponen a la Intervenció General, en relació amb les beques concedides.  
c) Comunicar a la Conselleria de Cultura, Educació i Esport, l'obtenció d'altres beques per a la mateixa finalitat procedents de qualsevol administració o ens públics.  
d) Complir les obligacions establides en l'article 14 de la Llei General de Subvencions.  
L'incompliment de les obligacions anteriors donarà lloc a l'exigència de les responsabilitats o sancions que corresponguen, d'acord amb la legislació vigent.  
Nou. Drets sobre el treball realitzat  
Els treballs realitzats pel becari seran propietat de la Conselleria de Cultura, Educació i Esport, que es reserva la possibilitat de publicar-los o emetre'ls. Els treballs no podran ser utilitzats pels autors sense la corresponent autorització de la Conselleria. En este sentit, els becaris hauran de cedir els drets de propietat intel·lectual de forma explícita a la Conselleria firmant el formulari de l'annex IV.  
Deu. Abonament de les beques de formació  
Les beques s'abonaran fraccionadament cada dos mesos per transferència bancària, prèvia justificació d'haver realitzat l'activitat que va motivar la concessió.  
La justificació s'ha d'adequar al que establix l'article 30 de la Llei General de Subvencions.  
Si el becari renuncia a la beca abans de la finalització, se li pagarà la part proporcional segons l'activitat realitzada.   
Tota alteració de les condicions tingudes en compte per a la concessió de les beques, i en tot cas l'obtenció concurrent de beques atorgades per altres administracions o ens públics o privats que aïlladament o en concurrència amb altres subvencions, ajudes, ingressos o recursos supere el cost de l'activitat subvencionada, tal com preveu l'article 19.3 de la LGS, donarà lloc a la modificació de la resolució de concessió.  
El període mínim de realització de beca que dóna dret a la meritació econòmica de la part proporcional és d'un mes natural. Si el becari renuncia a la beca abans d'haver complit el període mínim d'un mes natural, no tindrà dret a la meritació de la part proporcional. Les economies que es puguen produir en este cas s'acumularan en la mateixa línia de beques i se'n podran beneficiar els següents adjudicataris de la beca.  
Es recorda que en matèria de pagament és aplicable l'Orde de 30 de maig de 1996, de la Conselleria d'Economia i Hisenda, sobre la forma d'acreditar estar al corrent en les obligacions tributàries i amb la Seguretat Social (DOGV 21.06.1996).  
Onze. Incompliments sobre la finalitat de les beques de formació  
Quedarà sense efecte la concessió de la beca, després de l'audiència de la persona interessada, quan no es realitzara l'activitat que va motivar la concessió, quan deixaren de reunir-se els requisits que es van exigir o quan s'incompliren, sense causa que ho justifique, les condicions establides en la present convocatòria.  
Quan en l'exercici de les funcions d'inspecció o control, es deduïsquen indicis de la incorrecta obtenció, gaudi o destinació de la beca, els agents encarregats de la seua realització podran acordar la retenció de les factures, documents equivalents o substitutius, i qualsevol altre document equivalent relatiu a les operacions en què es manifesten els tals indicis.  
Dotze. Vinculació per gaudi de les beques de formació  
La concessió i aprofitament de la beca no implicarà cap vinculació laboral o administrativa amb la Conselleria de Cultura, Educació i Esport, ni amb cap dels centres i servicis dependents de la Generalitat Valenciana, ni suposa cap compromís d'incorporació posterior a les plantilles de tals centres.  
Tretze. Lloc de realització de les beques  
L'activitat es durà a terme on dirimisca la Direcció General d'Arxius i Innovació Tecnològica.